《黄学士以陈叔起所画树石见贻赋此以答之》
两汉·胡广

吾闻闽人陈叔起，能画往与荆关比。不烦兔颖事点缀，只染鹤翎从骫骳。

等閒著意求难得，乘兴从容即数纸。此翁已死画少传，一笔落手人争市。

向来得者谁最多，惟有永嘉黄学士。昨日赠我树石图，画者之名乃陈氏。

陈翁写画惟写情，不必区区论形似。想当槃薄临风时，落日苍茫走山鬼。

开窗倏忽生数树，树底坡陀石两觜。老干相樛交屈铁，巉岩裂皴如颡頯。

蟠拿平陆奋蛟龙，奰屃中林蹲虎兕。高枝直上势拂云，低叶扶疏未容㱟。

发生意与元气会，惨澹影入秋旻里。囊游五岭或遇之，近度居庸尝见此。

须凭廊庙作栋梁，久历风霜露文理。高堂日对兴潇洒，眼底丹青实堪鄙。

焚香啜茶尘可洗，令我抱病砉如褫。多君此意期共坚，却笑纷纷竞桃李。

作者简介：（91—172）东汉南郡华容人，字伯始。安帝时举孝廉，奏章为天下第一。拜尚书郎，五迁至尚书仆射，历仕司空、司徒、太尉，官至太傅，历安、顺、冲、质、桓、灵六帝。谦恭练达，处宦官外戚交互专政之时，为官如故，时谚讥为“万事不理问伯始，天下中庸有胡公”。以附和梁冀定策立桓帝，封育阳安乐乡侯。卒谥文恭。